Nõukogu määrus (EÜ) nr 2285/2002,

10. detsember 2002,

milles käsitletakse AKV–EÜ koostöölepinguga ettenähtud kaitsemeetmeid ja millega tunnistatakse kehtetuks määrus (EMÜ) nr 3705/90

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 133,

võttes arvesse komisjoni ettepanekut

ning arvestades järgmist:

(1) Tuleb ette näha 23. juunil 2000 Cotonous allakirjutatud AKV–EÜ koostöölepingu, [1] edaspidi "Cotonou leping", V lisa 1. peatükis ettenähtud kaitseklauslite rakendamise üksikasjalikud eeskirjad, et võimaldada ühendusel ja liikmesriikidel täita kõnealusest lepingust tulenevaid kohustusi.

(2) Seepärast on asjakohane kohandada nõukogu 18. detsembri 1990. aasta määruse (EMÜ) nr 3705/90 (AKV–EÜ neljanda konventsiooniga ettenähtud kaitsemeetmete kohta) [2] sätteid nii, et need viitaksid Cotonou lepingule.

(3) Määrus (EMÜ) nr 3705/90 tunnistatakse käesoleva määrusega aegunuks ja tuleks seetõttu kehtetuks tunnistada.

(4) Kontrollides kaitsemeetme võtmise vajadust tuleks arvesse võtta Cotonou lepingu V lisa artikli 8 lõigetes 3 ja 4 ning artiklites 9 ja 11 sätestatud kohustusi.

(5) Samuti võib kohaldada asutamislepingus ja ühist põllumajanduse turukorraldust reguleerivates määrustes sätestatud kaitseklausleid käsitlevat korda.

(6) Cotonou lepingu kohaselt tuleb ette näha ka teatavad erisätted nende üldiste eeskirjade kohta, mis on sätestatud nõukogu 22. detsembri 1994. aasta määruses (EÜ) nr 3285/94 impordi ühiseeskirjade koha, [3]

ON VASTU VÕTNUD KÄESOLEVA MÄÄRUSE:

Artikkel 1

1. Kui liikmesriik taotleb, et komisjon kohaldaks Cotonou lepingu V lisa artiklis 8 ettenähtud kaitsemeetmeid, ja komisjon otsustab neid mitte kohaldada, teatab komisjon nõukogule ja liikmesriikidele sellest kolme tööpäeva jooksul pärast liikmesriigi taotluse kättesaamist.

Liikmesriigid varustavad komisjoni kaitsemeetmete kohaldamise taotluste põhjendamiseks vajaliku teabega.

Kui komisjon otsustab kaitsemeetmeid mitte kohaldada, võib iga liikmesriik suunata selle otsuse nõukogule 10 tööpäeva jooksul alates otsuse teatavakstegemisest.

Sellisel juhul teeb komisjon asja teatavaks AKV riikidele ja teavitab neid Cotonou lepingu V lisa artikli 9 lõikes 1 nimetatud konsultatsioonide alustamisest.

20 tööpäeva jooksul pärast AKV riikidega toimunud konsultatsioonide lõppemist võib nõukogu võtta kvalifitseeritud häälteenamusega vastu teistsuguse otsuse.

2. Kui komisjon otsustab mõne liikmesriigi taotlusel või omal algatusel, et Cotonou lepingu V lisa artiklis 8 sätestatud kaitsemeetmeid tuleks kohaldada:

- teatab ta sellest viivitamata liikmesriikidele või kui ta vastab liikmesriigi taotlusele, kolme tööpäeva jooksul pärast taotluse kättesaamist,

- konsulteerib ta komiteega, mis koosneb liikmesriikide esindajatest ja mille eesistujaks on komisjoni esindaja,

- teavitab ta samal ajal AKV riike ja teatab neile Cotonou lepingu V lisa artikli 9 lõikes 1 nimetatud konsultatsioonide alustamisest,

- esitab ta samal ajal AKV riikidele kogu kõnealusteks konsultatsioonideks vajaliku teabe.

3. Igal juhul loetakse konsultatsioonid lõpetatuks 21 päeva pärast lõike 1 neljandas lõigus või lõike 2 kolmandas taandes nimetatud teatavakstegemist.

Pärast konsultatsioonide lõppemist või 21 päeva möödumist ja juhul, kui ei ole jõutud muule kokkuleppele, võib komisjon pärast lõike 2 teises taandes nimetatud komiteega konsulteerimist teha otsuse võtta Cotonou lepingu V lisa artikli 8 rakendamiseks vajalikud meetmed.

4. Lõikes 3 osutatud otsusest teatatakse viivitamata nõukogule, liikmesriikidele ja AKV riikidele.

Otsust võib kohaldada viivitamata.

5. Iga liikmesriik võib suunata lõikes 3 nimetatud komisjoni otsuse nõukogule 10 tööpäeva jooksul alates selle teatavakstegemisest.

6. Kui komisjon ei ole teinud otsust 10 tööpäeva jooksul pärast AKV riikidega peetud konsultatsioonide lõppemist või vajaduse korral pärast 21 päeva möödumist, võib iga liikmesriik, kes on vastavalt lõikele 2 suunanud kõnealuse küsimuse komisjonile, suunata selle nõukogule.

7. Lõigetes 5 ja 6 osutatud juhtudel võib nõukogu võtta 20 tööpäeva jooksul kvalifitseeritud häälteenamusega vastu teistsuguse otsuse.

Artikkel 2

1. Cotonou lepingu V lisa artikli 9 lõikes 3 nimetatud eritegurite puhul võib komisjon võtta viivitama kaitsemeetmed või lubada liikmesriigil kaitsemeetmeid kohaldada.

2. Kui komisjon saab liikmesriigilt taotluse, võtab ta otsuse selle kohta vastu kolme tööpäeva jooksul alates taotluse saamisest.

Komisjon teatab oma otsusest nõukogule ja liikmesriikidele.

3. Iga liikmesriik võib suunata komisjoni otsuse edasi nõukogule artikli 1 lõikes 5 sätestatud korras.

Kohaldatakse artikli 1 lõikes 7 sätestatud korda.

Kui komisjon ei ole teinud otsust lõikes 2 osutatud tähtaja jooksul, võib iga liikmesriik, kes on suunanud kõnealuse küsimuse komisjonile, suunata selle nõukogule esimeses ja teises lõigus sätestatud korras.

Käesoleva artikli sätted ei välista Cotonou lepingu V lisa artikli 9 lõikes 1 nimetatud konsulteerimist.

Artikkel 3

Käesoleva määruse rakendamine ei välista ühist põllumajanduse turukorraldust kehtestavate määruste või nendega seotud ühenduse või siseriiklike haldusnormide või töödeldud põllumajandussaaduste suhtes asutamislepingu artikli 308 alusel võetud erieeskirjade kohaldamist.

Artikkel 4

Määrus (EMÜ) nr 3705/90 tunnistatakse kehtetuks.

Artikkel 5

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 10. detsember 2002

Nõukogu nimel

eesistuja

P. S. Møller

[1] EÜT L 317, 15.12.2000, lk 3.

[2] EÜT L 358, 21.12.1990, lk 4.

[3] EÜT L 349, 31.12.1994, lk 53. Määrust on viimati muudetud määrusega (EÜ) nr 2474/2000 (EÜT L 286, 11.11.2000, lk 1).

--------------------------------------------------